**Laudáció -Hetényi Eszter- 2012.**

***„A világon mindenkinek hinnie kell abban, hogy képes valami olyasmit nyújtani, amit a világ nélküle nem kapna meg.”***

E gondolatot Gilbert Keith Chesterton fogalmazta meg.

Nagy dologra, egyesek szerint a legnagyobbra vállalkoznak a pedagógusok, amikor fiataljainkat tudásra, szívbéli jóságra tanítják, miközben tudásukat megosztják velük, és a mindennapokban példaként állnak előttük.

 Ilyen példa dr. Borkóné Hetényi Eszter is a tanítványai előtt.

Tanulmányait a gyógypedagógiai intézetben végezte, majd a váci Siket intézetben kezdett dolgozni. Szerencsés helyzetben volt, hisz itt alkalma volt a tapasztalt, „nagy öregekkel dolgozni”, akiktől egyfajta életszemléletet láthatott.

Megtanulhatta tőlük, hogy egy sérült gyermek életviteléhez, annak irányításához mire is van szükség. Később Vácról Nagymarosra került, és így már nem csak a gyökerei, hanem a munkája is Maroshoz kötötte. Először az óvodában, majd a helyi általános iskolában dolgozott. Ezután az Egységes Pedagógiai Szakszolgálat megalakulását követően ebben az intézményben folytatta kimagasló pedagógusi munkáját.

Az Ő kezdeményezését követően indult be a fejlesztő osztály ebben a kialakításban. A kezdetekben mind a szülők, mind a pedagógusok közül néhányan ellenérzésekkel fogadták az indulást. Ezzel szemben a gyerekek mintha megérezték volna, hogy nekik ez csak jó lehet, hiszen imádtak és imádnak a mai napig ide járni. Óriási érdeme van abban, hogy mára már elismerté vált. Oly annyira, hogy a kezdeti küzdelmek után mára már szinte várólista van, és minden érintett szeretne bekerülni Eszter néni osztályába. Amit csinál, arra nincs központi tanterv, előre írt tankönyvek. Akkor, hogyan tanítható? Az individuum figyelembe vételével, differenciálással, az egyéni utak keresésével, és nem utolsó sorban egy meghatározó személyiséggel.

Az Ő esetében a határozottság párosul egy határtalan szeretettel, türelemmel, céltudatossággal. Az intenzív emóció és a gyermek értelmére hatásának fontossága jellemzi. A gyermeknek értenie kell a vele szemben támasztott elvárásokat.

Nagyon igaz Rá a következő gondolat:

**„A pedagógusi munkát a csendes esőhöz lehet hasonlítani. A csendes esőhöz, amely jó sokáig tart, áztatja a földben megbújó magokat. Azok magukba szívják a nedvességet, és később ezért aztán akár szárazság idején is képesek termőre fordulni.”**

Annak érdekében, hogy hivatását még jobban végezhesse, több továbbképzésen vett és vesz részt a mai napig is. A teljesség igénye nélkül néhány: Delocato, Syndelar, diszlexia prevenció, valamint jeltolmács képesítés. Aktív részese, képviselője annak, hogy a gyerekek minél fiatalabb korban részesülhessenek a megelőző, preventív jellegű fejlesztésből.

Munkáját annyira szereti, hogy képes még az otthoni teendői közben is azon elmélkedni, hogy hogyan lehetne még többet adni a gyerekeknek, annak érdekében, hogy saját képességeikhez képest még többre legyenek képesek.

Hobbija lett a lovaglás, azonban a hobbiját is összekötötte a hivatása iránti elkötelezettséggel. Éppen ezért 2003-2004 között elsőként szerzett lovasterapeuta végzettséget. Ennek kapcsán is sokan keresik fel, hogy segítsen gyermeküknek, akik sokszor súlyos, összetett problémával küzdenek. Minden területen: sérült és segítségre szoruló gyermekek érdekében egyaránt hittel, szakmai és emberi odaadással dolgozik.

Napjainkban már tudását a jövő pedagógusainak is átadja azokban az iskolákban, ahol előzőleg Ő tanult. Eszter 25 éve van a pályán. Bízunk abban, hogy még sok gyermek, szülő és pedagógus részesülhet az általa nyújtott segítségből, tudásból.

A belőle sugárzó harmónia köszönhető a kiegyensúlyozott családi háttérnek.

Férjével és három gyermekével együtt példamutató életet élnek. Segítői, támogatói a helyi közösségünknek.

**Kedves Eszter!**

Az elmúlt 25 évben a szerint éltél, dolgoztál, mint a mottó, melyet a jelen munkahelyeden tűztetek a zászlótokra, és ami szerint cselekedtek nap-mint nap:

**„minden gyermekben, akit ember hozott a világra**

**a nagyság csírája lappang.”( Wells)**

**Kedves Eszter,** a város ifjúságáért végzett munkádat szívből köszöni a Képviselő Testület. Kitüntetésedhez mindannyiunk nevében gratulálok. Kívánunk további életedhez sok erőt és egészséget.

 (Rudolf Józsefné)